Skagens Museum trænger til en grundig renovering, og så kunne der godt være bedre plads til kunsten. Derfor præsenterer museet på et borgermøde på Kappelborg 31. januar fire skitseforslag, der er udarbejdet i samarbejde med arkitektfirmaet Friis og Moltke. Der er budgetteret 70 millioner kroner til projektet, hvoraf 5 millioner kommer fra Frederikshavn Kommune og resten skal komme fra sponsor- og fondsmidler. Planerne og at udvide og renovere har været på tegnebrættet siden museet i 2009 blev kvalitetsvurderet af Kulturarvsstyrelsen. - Samlingen er vokset og kravene til de bevarings- og klimamæssige forhold opgraderes konstant, og i den proces kan bygningerne ikke længere følge med. Vi har længe været bevidste om disse behov og pga. samlingens store nationale værdi kan vi simpelthen ikke udsætte det længere. Det er en del af landets kulturarv, der reelt er på spil, forklarer direktør på Skagens Museum, Lisette Vind Ebbesen. Skagens Museum er landets 6. største kunstmuseum og tiltrækker årligt 100.000-150.000 gæster.

Referat:
Museet vil renovere og udvide for 70 millioner kroner